แนวโน้มดัชนีแกว่งแคบรอทางออก
นักวิเคราะห์ประเมินดัชนีเช้าวันนี้แกว่งกรอบแคบแต่น้ำหนักอิงด้านบวกแต่บวกไม่มาก  มองกรอบแนวต้าน 1,385-1,390 จุด แนวรับ 1,375 จุด
27 ธ.ค. 2555

นักวิเคราะห์ประเมินดัชนีเช้าวันนี้แกว่งกรอบแคบแต่น้ำหนักอิงด้านบวกแต่บวกไม่มาก  มองกรอบแนวต้าน 1,385-1,390 จุด แนวรับ 1,375 จุด          นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ สำนักวิจัยทิสโก้ กล่าวว่า ตลาดหุ้นเช้านี้น่าจะแกว่งกรอบแคบแต่ให้น้ำหนักอิงแดนบวกมากกว่าแต่บวกไม่มากเพราะตลาดยังคงรอว่าปัญหา Fiscal Cliff จะมีทางออกอย่างไร  ซึ่งวันนี้สภาคองเกรสจะมีการประชุมเพื่อหาข้อสรุปเรื่องงบประมาณสหรัฐ ตลาดจึงยังคงไม่ไปไหนไกล แต่ข้อดีตลาดหุ้นไทยเรื่องแรงซื้อกองทุน LTF-RMF ยังคงหนุนตลาดอยู่แต่คงไม่มีอิทธิพลเท่ากับเม็ดเงินของต่างชาติ ช่วงนี้ชะลอการลงทุนเป็นช่วงฤดูกาล          "มองดัชนีวันนี้แกว่งกรอบแคบคล้ายเมื่อวาน หลายตลาดกลับมาเปิดทำการปกติในวันนี้"นายอภิชาติ กล่าว           ปัจจัยอื่นที่สำคัญวันนี้ค่าเงินเยนที่อ่อนค่าสุดในรอบ 16 เดือน ช่วยหนุนตลาดหุ้นญี่ปุ่นขึ้นมาและนำตลาดหุ้นเอเชียปรับตัวขึ้นมาเล็กน้อย มองกรอบแนวต้าน 1,385-1,390  จุดแนวรับ 1,375 จุด